আমরা ২১ দিনের গেরিলা প্রশিক্ষণ নিয়ে প্রায় তিন সপ্তাহ বেকার বসে থেকে মানসিকভাবে অস্থির হয়ে উঠেছিলাম। কেউ কেউ অসুস্থ হয়ে পড়ল। অন্য কোথাও যেতেও পারছিলাম না। আমরা ট্রেনিং নেওয়া, সার্বিকভাবে প্রস্তুত, শুধু আর্মস, ওইপনসের জন্য আমাদের ফ্রন্টে পাঠানো হচ্ছে না। আমরা কখনো-সখনো উত্তেজিত হয়ে বলি, আর্মস দেন না কেন? মেজর খালেদ মোশাররফ এক দিন ডেকে বললেন— ফুর্তি বাহিনী যাও, সালদা নদীতে গিয়ে যুদ্ধ করে দেখিয়ে দাও। আমরা গানবাজনা আঁকিবুঁকি করতাম, এজন্য তিনি আমাদের ফুর্তি বাহিনী বলে ডাকতেন। আমাদের থ্রি নট থ্রি রাইফেল দিয়ে ১৪ আগস্ট পাঠালেন। ওইদিন ছিল পাকিস্তান দিবস। পাক বাহিনী মরিয়া হয়ে উঠেছিল। সালদা নদী রেলস্টেশনে ছিল পাকিস্তানি সৈন্যদের ঘাঁটি। আমাদের জানানো হয়েছিল, পুলিশ, ইপিআর, বেঙ্গল রেজিমেন্টের লোকজন আছে। লাকসাম, কসবা আর সালদা নদী তিনটাই আমার দায়িত্বে ছিল। আর সীমান্তের ওপারে ভারতীয় বাহিনী। আমাদের মনে কিছুটা ভয় ছিল কী হয় না হয়? আবার মনে মনে চিন্তা করলাম, মরবই যখন বাংলাদেশেই গিয়ে মরি। প্রচণ্ড বৃষ্টির মধ্যে নদী সাঁতরে আমরা পজিশন নিয়ে রাত আড়াইটায় পাকিস্তানি বাহিনীকে অ্যাটাক করি এবং অত্র এলাকা দখলে নিই। আমরা ১৪ দিন খেয়ে না খেয়ে যুদ্ধ করেছিলাম।